22.9.2023 г.
BG
Официален вестник на Европейския съюз
L 234/49
(3)
Съгласно работния документ на службите на Комисията, придружаващ съобщението на Комисията от 9 декември 2020 г., озаглавено „Стратегия за устойчива и интелигентна мобилност — подготвяне на европейския транспорт за бъдещето“, в сравнение с другите видове транспорт морският транспорт продължава да бъде най-ефективният по отношение на въглеродните емисии вид транспорт на тон километри.
Същевременно около 11 % от емисиите на въглероден диоксид (CO2) от транспорта в Съюза и около 3 – 4 % от всички емисии на CO2 в Съюза се дължат на движението на кораби от и към пристанища в Европейското икономическо пространство.
Емисиите на CO2 от морския транспорт се очаква да нараснат, освен ако се предприемат допълнителни действия.
Всички сектори на икономиката на Съюза трябва да допринасят за бързото намаляване на емисиите на парникови газове с цел постигане на нулеви нетни емисии най-късно до 2050 г., както е заложено в Регламент (ЕС) 2021/1119 на Европейския парламент и на Съвета (4).
Поради това е от съществено значение Съюзът да предначертае целесъобразен път за бързия екологичен преход на сектора на морския транспорт, с което също ще се допринесе за запазването и допълнителното насърчаване на водещите позиции на Съюза в световен мащаб в областта на зелените технологии, услуги и решения и допълнително ще се стимулира създаването на работни места в свързаните с този сектор вериги за създаване на стойност, като същевременно се запази конкурентоспособността.
(4)
За да се засили ангажиментът на Съюза в областта на климата съгласно Парижкото споразумение (5), прието съгласно Рамковата конвенция на ООН по изменение на климата („Парижкото споразумение“), с Регламент (ЕС) 2021/1119 се цели до 2030 г. да се намалят емисиите на парникови газове (емисии след приспадане на поглъщанията) с най-малко 55% в сравнение с равнищата от 1990 г., а Съюзът се насочва по пътя към постигане на неутралност по отношение на климата най-късно до 2050 г.
Освен това са необходими различни допълнителни инструменти на политиките с цел насърчаване и ускоряване на използването на устойчиво произведени горива от възобновяеми и нисковъглеродни източници, включително в сектора на морския транспорт, като същевременно се спазва принципът на технологична неутралност.
Разработването и внедряването на необходимите технологии трябва да е започнало до 2030 г., за да бъдем подготвени за много по-бързите промени след това.
От съществено значение е също да се насърчават иновациите и да се оказва подкрепа за научните изследвания в областта на нововъзникващите и бъдещите иновации, като например нововъзникващи алтернативни горива, екопроектиране, материали на биологична основа и задвижване чрез или с помощта на вятърна енергия.
(5)
В контекста на прехода на горива от възобновяеми и нисковъглеродни източници и заместващи източници на енергия, от съществено значение е да се гарантира правилното функциониране на пазара на морския транспорт на Съюза и лоялната конкуренция по отношение на корабните горива, на които се пада значителен дял от разходите на операторите и дружествата.
Поради това мерките на политиките следва да бъдат икономически ефективни.
Разликите в изискванията към горивата между държавите членки могат значително да повлияят на икономическите показатели на корабните оператори и да окажат отрицателно въздействие върху конкуренцията на пазара.
Поради международния характер на корабоплаването корабните оператори могат лесно да зареждат гориво в трети държави и да превозват големи количества гориво, което също би могло да допринесе за риска от загуба на конкурентос­ пособност на пристанищата на Съюза спрямо пристанищата извън Съюза.
Това положение би могло да доведе до изместване на въглеродни емисии и неблагоприятно въздействие върху конкурентоспособността на сектора, ако наличието на горива от възобновяеми и нисковъглеродни източници в морските пристанища под юрисдикцията на държава членка не е придружено от изисквания за тяхното използване, които се прилагат за всички кораби, пристигащи и отплаващи от морски пристанища под юрисдикцията на държавите членки.
Ето защо с настоящия регламент следва да се определят мерки, за да се гарантира, че навлизането на горива от възобновяеми и нисковъглеродни източници на пазара на корабни горива се осъществява при условията на лоялна конкуренция на пазара на морския транспорт в Съюза.
(6)
Секторът на морския транспорт е подложен на силна международна конкуренция.
Между държавите на знамето има големи разлики по отношение на регулаторната тежест, което често е водило до нежелани практики, например смяна на знамето на корабите.
Предвид присъщия на сектора глобален характер е важно да се прилага неутрален по отношение на знамето подход и да се осигури благоприятна регулаторна среда, което би помогнало за привличане на нови инвестиции и запазване на конкурентоспособността на пристанищата, корабособствениците и корабни операторите в Съюза.
(4) Регламент (ЕС) 2021/1119 на Европейския парламент и на Съвета от 30 юни 2021 г. за създаване на рамката за постигане на неутралност по отношение на климата и за изменение на регламенти (ЕО) No 401/2009 и (ЕС) 2018/1999 (Европейски закон за климата), (ОВ L 243, 9.7.2021 г., стр. 1).
(5) ОВ L 282, 19.10.2016 г., стр. 4.